b'\n_START_ARTICLE_\nAhokirkiruoho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nTanakkavartinen ahokirkiruoho kasvaa 30\xe2\x80\x9350 cm korkeaksi. Kasvin juurimukulat ovat liuskaisia. Lehdet ovat vajaan senttimetrin levyisi\xc3\xa4, 5\xe2\x80\x9320 cm pitki\xc3\xa4, tasasoukkia ja t\xc3\xa4pl\xc3\xa4tt\xc3\xb6mi\xc3\xa4. Kukinto on tasapaksu, tihe\xc3\xa4 t\xc3\xa4hk\xc3\xa4, jossa kukkia on 30\xe2\x80\x9350 kappaletta. Kukat ovat tuoksuvia, aniliininpunaisia tai harvoin valkoisia. Kukan huuli on matalaan kolmiliuskainen, kannus pitk\xc3\xa4 ja hoikka. Ahokirkiruoho kukkii kes\xc3\xa4-elokuussa._NEWLINE_Muista Suomessa kasvavista k\xc3\xa4mmekk\xc3\xa4lajeista ahokirkiruoho muistuttaa maariank\xc3\xa4mmekk\xc3\xa4\xc3\xa4, mutta sen kukista ja lehdist\xc3\xa4 puuttuvat maariank\xc3\xa4mmek\xc3\xa4lle ominaiset pilkut._NEWLINE_Ahokirkiruohon p\xc3\xb6lytt\xc3\xa4jin\xc3\xa4 toimivat kimalaiset ja perhoset.\n_START_SECTION_\nLevinneisyys\n_START_PARAGRAPH_\nPunakirkiruohon muunnoksia tavataan laajalla alueella, joka ulottuu Irlannista ja Ranskasta it\xc3\xa4\xc3\xa4n l\xc3\xa4pi Euroopan ja Ven\xc3\xa4j\xc3\xa4n keskiosien Kiinaan ja Japaniin saakka. Etel\xc3\xa4ss\xc3\xa4 levinneisyysalue ulottuu Italiaan ja Kreikkaan, ja pohjoisessa Pohjois-Skandinaviaan. Punakirkiruohon muunnosten esiintymien levinneisyytt\xc3\xa4 Suomessa ei tunneta tarkkaan. Yleisesti voi kuitenkin todeta ett\xc3\xa4 ahokirkiruohoa tavataan Etel\xc3\xa4- ja Keski-Suomessa lettokirkiruohon levinneisyysalueen painottuessa Pohjois-Suomeen. Aikaisemmin varsin yleinen ahokirkiruoho on tavallinen en\xc3\xa4\xc3\xa4 paikoin Ahvenanmaalla ja It\xc3\xa4-Suomessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nAhokirkiruoho kasvaa kalkkipitoisessa maassa valoisilla paikoilla. Tyypillisi\xc3\xa4 kasvupaikkoja ovat ahot ja laitumet sek\xc3\xa4 kuivahkot niityt. Viel\xc3\xa4 1800\xe2\x80\x931900-lukujen taitteessa ahokirkiruoho oli yleinen k\xc3\xa4mmekk\xc3\xa4. Laji on sittemmin voimakkaasti taantunut ahojen ja muiden kasvupaikkojen v\xc3\xa4hennytty\xc3\xa4 perinteisen laidunnuksen, niiton ja kaskeamisen loppumisen my\xc3\xb6t\xc3\xa4.'